‘Gŉ groot knoeiery met matriekeksamen’(Foto: Maroela Media) Die departement van basiese onderwys het te velde getrek teen berigte van grootskaalse kullery tydens die matriekeindeksamen. Die departement het Maandag gesê hy het “met teleurstelling kennis geneem” van mediaberigte dat meer as ŉ duisende leerders in ses provinsies by kullery betrek word en dat die departement ŉ ondersoek daarna van stapel gestuur het. Elijah Mhlanga, woordvoerder van die nasionale departement van basiese onderwys, sê dié bewering is “onakkuraat, misleidend en ŉ versinsel wat geensins verskil van fopnuus nie”. “Dit is ongelukkig dat misleidende inligting doelbewus geplaas word om onsekerheid en angstigheid oor die 2022- nasionale seniorsertifikaateksamen te skep,” sê Mhlanga. “Die departement kan bevestig dat daar ŉ ondersoek na een distrik in Mpumalanga is. Enigiets anders is suiwer leuens en indien nie, fopnuus wat bedoel is om die eksamen swart te smeer.” Meer as ŉ duisend kandidate in Gauteng, Noordwes, Mpumalanga, die Oos-Kaap, Limpopo en die Wes-Kaap sal wel die geleentheid kry om hereksamens af te lê – en Mhlanga sê dat dié geleenthede op geldige redes gegrond is. Die geleenthede om ŉ hereksamen af te lê, is met voorvalle van kullery verwar, sê Mhlanga. Die departement het verlede week gesê in Mpumalanga sal 1 127 kandidate ŉ hereksamen in wiskunde aflê, 53 kandidate in Gauteng sal ekonomie herskryf, een kandidaat in die Wes-Kaap en een kandidaat in Limpopo sal ŉ Engels-hereksamen aflê, drie kandidate in Noordwes sal ŉ hereksamen in wiskundige geletterdheid aflê en vier kandidate in die Oos-Kaap sal dieselfde doen. Nasienwerk van die duisende matriekvraestelle het intussen in alle erns begin met Hubert Mweli, direkteur-generaal van die departement, wat reeds verskeie nasiensentrums besoek het. Angie Motshekga, minister van basiese onderwys, sal die matriekuitslae op 19 Januarie bekend maak. ŉ Dag later sal uitslae by skole of eksamensentrums beskikbaar wees. Leerders het tot 3 Februarie tyd om aansoek te doen vir die hermerk van vraestelle. The last papers for the #2022NSCExams were written this week. Minister @Angie_Motshekga will announce the results on 19/01/23. The #MatricClassOf2022 may fetch their results from their exam centres/schools from 20/01/23. Don't miss important info at the back of the statement. pic.twitter.com/tFCJQuiwa4 — Dep. Basic Education (@DBE_SA) December 10, 2022